Edificio Castelao

O **Edificio Castelao** é un edificio de arquitectura moderna de principios do século XXI situado na esquina da rúa Padre Amoedo Carballo coa rúa Serra en Pontevedra, no límite do centro histórico. Pertence ao Museo de Pontevedra.

## Historia 
O 2 de maio de 2003 durante a inauguración da ampliación do edificio Fernández López do museo de Pontevedra o seu director anunciou que se construiría un novo edificio do museo entre as rúas Cobián Roffignac e Serra.

O edificio foi construído entre 2004 e 2008 segundo un proxecto dos arquitectos Eduardo Pesquera e Jesús Ulargui para paliar a falta de espazo expositivo do Museo de Pontevedra. Está situado no soar da antiga horta do Colexio dos Xesuítas da cidade, detrás do colexio destes e da igrexa de San Bartolomeu.

O edificio foi financiado pola Deputación de Pontevedra, o Ministerio de Cultura, a Xunta de Galicia e o Concello de Pontevedra. O proxecto supuxo a creación dunha nova rúa peonil entre as ruas Padre Amoedo e Arcos de San Bartolomé. Tras a posta en marcha da museografía, o edificio inaugurouse o 4 de xaneiro de 2013. O 2 de decembro de 2021 foi bautizado como Edificio Castelao, en honra a Alfonso Daniel Rodríguez Castelao, un dos fundadores do Museo de Pontevedra.

## Descrición 
O edificio ten unha superficie de 10.000 metros cadrados e consta de tres plantas e unha planta baixa. Conta con 23 salas de exposición permanente, con obras maioritariamente pictóricas, que mostran a evolución da arte galega desde o gótico ata a actualidade, así como manifestacións artísticas doutras rexións de España desde a época de Goya ata mediados do século XX. Tres das salas están dedicadas a Castelao e tamén hai un amplo espazo para a rica colección de pintura española de pintores como Goya, Fortuny, Rusiñol e Vázquez Díaz, e para a arte galega cunha ampla representación de renovadores como Maside, Torres, Souto, Colmeiro e Laxeiro.

O edificio conta tamén con salas de exposicións temporais, un auditorio, unha cafetería e espazos para obradoiros. Ademais, na súa planta soto, pódese ver un tramo de 50 metros dos restos das antigas murallas de Pontevedra, integrado no edificio.

A característica máis notable do edificio é a súa luminosidade. Está construído ao redor de dúas estruturas rectangulares conectadas por pasarelas de cristal. O interior combina o formigón branco na estrutura con chans de granito e madeira branqueada nas salas. O módulo sur, máis pequeno, está acristalado para darlle lixeireza e facilitar a transición ao edificio Sarmiento do museo, ao que está conectado por dúas pasarelas de cristal a media altura. A estrutura norte, máis impoñente e hermética, ten paredes exteriores de granito e paneis de cristal lonxitudinais de seguridade que permiten a entrada de luz natural desde a parte superior das salas e funcionan como xanelas cenitais.

## Galería 

Ficheiro:Museo de Pontevedra-La pantalla del 6º edificio (14693450461).jpg|Interior
Ficheiro:Pontevedra 58-20b.jpg|Entrada ao edificio
Ficheiro:Museo de Pontevedra-Pasillo Sexto edificio (8361975583).jpg|Corredor interior
Ficheiro:Pontevedra 61-57b, murallas na rúa Sierra.jpg|Restos da muralla
Ficheiro:Pontevedra capital Sexto Edificio Museo Pontevedra calle Cobian Roffignac.jpg|Fachada principal
Ficheiro:Pontevedra-6º edificio del Museo (12284101633).jpg|Pasarelas interiores de cristal
Ficheiro:Pontevedra-Colores de invierno (17589661121).jpg|Rúa peonil
Ficheiro:Pontevedra-Sexto edificio del museo, planta 2h (8533888366).jpg|Segundo andar
Ficheiro:Pontevedra-Sexto edificio del Museo2 (8178209962).jpg|Edificio de cristal
Ficheiro:Pontevedra-Sexto edificio del museo, planta2v (8537996127).jpg|Segunda planta

## Notas 
## Véxase tamén 
### Bibliografía 
* 
* 
* 

### Outros artigos 
* Museo de Pontevedra

### Ligazóns externas 
* Edificio Castelao do Museo de Pontevedra 
* Edificio Castelao - Arquitectura Contemporánea en Pontevedra
* Arquitectura do Edificio Castelao de Pontevedra